Oznámenie Komisie Rade, Európskemu Parlamentu, Európskemu Hospodárskemu a Sociálnemu Výboru a Výboru regIónov - Pripomienky Komisie k záverom a odporúčaniam strednodobého hodnotenia programu „Inteligentná energia - Európa“ (2003 - 2006) {SEK(2006) 858} /* KOM/2006/0357 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 4.7.2006 KOM(2006) 357 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Pripomienky Komisie k záverom a odporúčaniam strednodobého hodnotenia programu „Inteligentná energia – Európa“ (2003 - 2006) {SEK(2006) 858} OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Pripomienky Komisie k záverom a odporúčaniam strednodobého hodnotenia programu „Inteligentná energia – Európa“ (2003 - 2006) (Text s významom pre EHP) 1. Úvod Program „Inteligentná energia - Európa“ (IEE) vznikol v júni 2003 na základe rozhodnutia Európskeho parlamentu a Rady č. 1230/2003[1]. Jeho účinnosť trvá do 31. decembra 2006. Tento program s indikatívnym rozpočtom vo výške 250 miliónov eur je zameraný na vytvorenie vyváženého príspevku k dosiahnutiu všeobecných cieľov bezpečnosti dodávok energie, lisabonských cieľov rastu, tvorby trvalo udržateľných pracovných miest, konkurencieschopnosti a ochrany životného prostredia. Prostredníctvom tohto dokumentu Komisia oznamuje Európskemu parlamentu, Rade, Hospodárskemu a sociálnemu výboru a Výboru regiónov závery strednodobého hodnotenia tohto programu Spoločenstva a svoje pripomienky k nemu tak, ako sa to stanovuje v rozhodnutí o programe, článok 9 ods. 2. Strednodobé hodnotenie uskutočnila nezávislá skupina odborníkov, ďalej len „hodnotitelia“, na základe rozličných vstupov vrátane predchádzajúcich hodnotení programu a jeho predchodcov, analýzy údajov programu, prieskumu žiadateľov a príjemcov, konzultácií so zúčastnenými stranami a preskúmania príslušných trhových správ a hlásení za účelom stanovenia strategického základu. Správa obsahuje hodnotenie relevantnosti, účinnosti, efektívnosti, zvýšenej hodnoty a trvalej udržateľnosti programu, zohľadňujúc časové a finančné obmedzenia, a odporúča vhodné opatrenia, ktoré majú pomôcť Komisii zlepšiť riadenie programu a poskytnúť jej orientačnú pomoc pri obnovovaní a rozširovaní podobných aktivít. Okrem toho porovnáva vlastné výsledky a zistenia s výsledkami a zisteniami hodnotení predchádzajúcich programov, napríklad strednodobého hodnotenia „Energetického rámcového programu, 1998 - 2002“ (EFP – Energy Framework Programme). Hodnotitelia oficiálne predložili Komisii svoju záverečnú správu 24. marca 2006. 2. Stanovisko Komisie týkajúce sa práce hodnotiteľov a existujúcich obmedzení Komisia sa domnieva, že hodnotitelia vypracovali vyváženú a obsiahlu správu, v ktorej vyjadrili uznanie aj kritiku, a je potešená jej celkovou kvalitou. Komisia by chcela zdôrazniť, že väčšina záverov, ku ktorým hodnotitelia dospeli, sa vo veľkej miere zhoduje s jej vlastnými zisteniami, čo už viedlo alebo ešte len povedie k zlepšeniu opatrení napríklad na zefektívnenie programu a zjednodušenie prístupu. Opatrenia, ktorých implementácia by viedla k zmenám v existujúcom právnom systéme, sa však môžu brať do úvahy len v súvislosti s prípravou nasledujúceho(-ich) programu(-ov). Hodnotenie sa zaoberá programovými činnosťami vykonávanými v období od augusta 2003 do novembra 2005. Z dôvodu okolností však hodnotitelia mali k dispozícii len výsledky hodnotení dvoch výziev a počiatočnú implementáciu zmlúv z prvej výzvy. Okrem toho sa mnohé odporúčané opatrenia na zvyšné obdobie programu týkajú len poslednej výzvy na predkladanie návrhov, ktorá sa ešte len uverejní, keďže tretia výzva bola vydaná 7. októbra 2005 a pre väčšinu typov opatrení sa uzatvárala 31. januára 2006. Z hodnotenia boli vylúčené akékoľvek úvahy o úlohe a výkonoch programového výboru. Okrem toho sa hodnotitelia venovali celkovej úrovni programu a nepripomienkovali jednotlivé úrovne projektu. 3. Stanovisko Komisie týkajúce sa hlavných záverov a odporúčaní správy hodnotiteľov 3.1. Všeobecné závery a odporúčania Z celej správy vyplynulo päť hlavných záverov a všeobecných odporúčaní: - IEE predstavuje v mnohých aspektoch výrazné zlepšenie v porovnaní s predchádzajúcim EFP a Komisia úspešne začlenila do tohto programu mnohé odporúčania a dôležité rady z predchádzajúcich nezávislých hodnotení. - Potreba takéhoto programu sa zvyšovala už od jeho počiatku, čo dokazuje miera súladu cieľov tohto programu s cieľmi lisabonskej stratégie a zlepšený profil bezpečnosti dodávok energie a globálneho otepľovania. Program priniesol hodnotné a vysoko kvalitné projekty a vo všeobecnosti je dobre zabehnutý. Preto hodnotitelia odporučili jeho pokračovanie. - Jedným z dôležitých aspektov programu je pridaná hodnota, ktorú prináša spolu s vysokou mierou synergie medzi obnoviteľnými zdrojmi, energetickou účinnosťou a dopravou. Okrem toho sa dá reálne predpokladať, že financované projekty budú podnecovať členské štáty k zmenám politiky a k intervencii. Týmto aspektom by sa malo zaoberať dodatočné (ex-post) hodnotenie programu. - V programe sa neopakuje práca iných financovaných projektov: tento program dopĺňa prácu iných programov Spoločenstva, napríklad rámcového programu RTD (RP6), a vzhľadom na svoj jedinečný nadnárodný charakter zvyšuje hodnotu národných, regionálnych a miestnych programov a iniciatív, napomáha benchmarking a bráni opakovanému vynakladaniu úsilia. - Celkový rozpočet je primeraný. Prejavuje sa tu však relatívne nízka dôvera v schopnosť programu výrazne ovplyvniť všeobecné energetické ciele a prispieť k ich dosiahnutiu. Preto odborní poradcovia vo všeobecnosti súhlasia s tým, že existujú dobré dôvody na rozšírenie programu, na začlenenie podpory trhových projektov zaoberajúcich sa technológiami a správnymi postupmi a na primerané zvýšenie rozpočtu. Odpoveď Komisie Komisia ocenila prvý z hlavných záverov hodnotiteľov. Počas prípravy svojho návrhu na viacročný energetický program na obdobie rokov 2003 – 2006[2] Komisia zohľadnila odporúčania predchádzajúcich hodnotení a je presvedčená o tom, že v porovnaní s EFP a s jeho šiestimi osobitnými programami má unifikovaná štruktúra IEE väčšiu celkovú súdržnosť a vplyv podporovaných projektov, zabezpečila jednoduchšie zavádzanie koherentných riadiacich postupov a zároveň zvýšila pružnosť odozvy programu na meniace sa potreby a charakteristiky. Zvýšená synergia medzi rozličnými oblasťami je jednoznačne kľúčovým prvkom zvýšenej hodnoty programu. Komisia plne súhlasí s názorom hodnotiteľov, že program má pevný a rozšíriteľný základ vzhľadom na význam zvýšenia energetickej účinnosti a väčšie využívanie obnoviteľnej energie v boji proti klimatickým zmenám a na zaistenie bezpečnosti dodávok energie, čo predstavuje kľúčový cieľ vytýčený Komisiou v jej nedávno prijatej Zelenej knihe „Európska stratégia pre udržateľnú, konkurencieschopnú a bezpečnú energiu“[3] a hlavami štátov a vlád EÚ[4]. Komisia ďalej uvítala, ako hodnotitelia uznali a ocenili spôsob, akým sa program realizoval, a vysokú kvalitu podporovaných projektov. Spolufinancované projekty prinášajú zvýšenú hodnotu na úrovni EÚ, keďže sa môžu použiť ako prototypové a skúšobné riešenia, ktoré sa môžu neskôr v omnoho väčšej miere rozšíriť prostredníctvom ďalších programov Spoločenstva, a zároveň umožňujú realizáciu výskumných činností EÚ, vďaka ktorým sa lepšie reaguje na politické potreby. Celkovo Komisia očakáva, že existujúca koordinácia s inými relevantnými programami ES zabezpečí omnoho širší finančný základ pre činnosti súvisiace s udržateľnou energiou a maximalizuje celkový vplyv na financovanie v Spoločenstve. Ďalej Komisia venovala veľkú pozornosť doplnkovým činnostiam zosúladeným s činnosťami vykonávanými členskými štátmi a ďalšími významnými zúčastnenými stranami v oblasti energetiky. Hlavný príspevok v tejto súvislosti poskytli členovia programového výboru, s ktorými Komisia diskutuje o otázkach súvisiacich s prioritami a realizáciou programu. Európsky rozmer programu je skutočne zárukou zvýšenej hodnoty vzhľadom na národné, regionálne a miestne úsilie. V tejto súvislosti Komisia zváži návrh hodnotiteľov, aby sa v rámci dodatočného (ex-post) hodnotenia programu posúdila miera, v akej financované projekty podnecujú členské štáty k politickým zmenám a k intervencii. Na základe odporúčania hodnotenia EFP sa preskúmala aj efektívnosť nákladov na zabezpečenie riadenia programu a na tomto základe Komisia 23. decembra 2003 založila Výkonnú agentúru pre inteligentnú energiu (IEEA – Intelligent Energy Executive Agency). Táto agentúra začala pôsobiť koncom roku 2004 a od januára 2006 je plne nezávislá. A nakoniec sa Komisia venovala údajnej nízkej dôvere v schopnosť programu výrazne ovplyvniť všeobecné energetické ciele a prispieť k ich dosahovaniu a vyjadrila úplný súhlas so záverom hodnotiteľov, že pôsobnosť programu sa má rozšíriť tak, aby zahŕňal nové nástroje efektívneho trhového využívania najlepších technológií a postupov za podpory zvýšeného rozpočtu. Toto odporúčanie sa však môže zohľadniť len v súvislosti s prípravami následného programu. 3.2. Osobitné odporúčania pre správu programu Hodnotitelia vyznačili niekoľko oblastí, v ktorých je možné dosiahnuť zlepšenie na realizačnej úrovni programu: Tento program v porovnaní so svojím predchodcom priniesol menej návrhov, hoci jeho rozpočet bol relatívne vyšší. Určitý úspech sa dosiahol prilákaním nových účastníkov a nových typov trhových hráčov do tohto programu a tým, že sa všetky oprávnené krajiny (okrem Lichtenštajnska) aktívne podieľali na programe. Skupina žiadateľov by však mohla byť omnoho väčšia a ideálny by bol väčší počet žiadateľov z nových členských štátov. Hodnotitelia odporúčajú, aby sa organizovali cielenejšie tematické informačné dni, aby sa prilákali noví žiadatelia, predovšetkým viac žiadateľov z nových členských štátov. Hodnotitelia sa ďalej domnievajú, že by sa malo vynaložiť mimoriadne úsilie na ďalšie zvyšovanie kvality predkladaných návrhov a na zníženie pracovnej záťaže pri hodnotení, a odporúčajú pokračovať vo vývoji lepšieho poradenstva pre žiadateľov. Hodnotitelia vyzývajú Komisiu, aby aj na základe predchádzajúcich skúseností zvážila efektívnosť dvojetapového postupu pri podávaní žiadostí, buď pri záverečnej výzve tohto programu, alebo v rámci následného programu. V súvislosti s programovou podporou podujatí hodnotitelia navrhujú, aby sa v tom pokračovalo vo všetkých ďalších programoch, pričom sa má zvážiť možnosť prijatia „ľahšieho“ hodnotiaceho postupu. Potvrdila sa všeobecná spokojnosť žiadateľov s úrovňou poskytovaných informácií o programe, výzvach, pravidlách podávania žiadostí a usmerneniach a o prebiehajúcich financovaných projektoch. Poskytovanie takýchto informácií sa vyvíjalo a zlepšovalo s každou následnou výzvou na predkladanie návrhov. Mnohí žiadatelia však ešte stále úplne nepochopili, čo sa požaduje v súvislosti s indikátormi. V snahe zlepšiť chápanie a používanie projektových ukazovateľov úspechu hodnotitelia odporúčajú ďalej zlepšovať poradenstvo pre žiadateľov prostredníctvom dodatočných jednoduchých príkladov reťazca výstup – výsledok – účinok , ako aj pokračovať v práci, ktorú začala vykonávať IEEA na zdokonaľovaní formulárov žiadostí a pokynov. Napriek dosiahnutiu výrazného pokroku, predovšetkým na úrovni formulárov žiadostí, by sa mohlo zlepšiť kolektívne šírenie výsledkov a hodnotitelia upozorňujú na potrebu zlepšenia profilu a uľahčenia používania zdroja IntellEbase a podobných nástrojov a na potrebu rozšírenia praxe skupinových porád medzi koordinátormi príslušných projektov počas etapy rokovaní. S výnimkou projektov COOPENER, 50 % financovania je primeraných a uspokojivých. Pretrvávajú obavy z etapových platieb a z potenciálnych oneskorení platieb súvisiacich s pridelenými zmluvami. V súvislosti s prvkom programu COOPENER sa hodnotitelia domnievajú, že sa má pokračovať v tesnej integrácii s inštitucionálnym procesom Energetickej iniciatívy EÚ pre trvalo udržateľný rozvoj a odstránenie chudoby (EUEI) a majú sa posilniť prepojenia s delegáciami ES v krajinách africkej, karibskej a tichomorskej oblasti. Existujú prvé náznaky, že Komisia prostredníctvom Generálneho riaditeľstva TREN a IEEA počas prvých dvoch rokov realizácie programu pozitívne prispela k efektívnosti programu. Hoci hodnotitelia pripomínajú, že je ešte príliš skoro oficiálne komentovať efektívnosť agentúry alebo primeranosť počtu jej zamestnancov, odporúčajú však, aby sa to stalo predmetom neskoršieho oficiálneho hodnotenia. Odpoveď Komisie Komisia oceňuje konštruktívne poznámky a návrhy hodnotiteľov a sľubuje, že ich do hĺbky preskúma a zabezpečí ich primerané sledovanie. Pripomienky boli predložené neskôr v rámci osobitných návrhov. Komisia súhlasí s tým, že skupina žiadateľov by mohla byť väčšia, predovšetkým z nových členských štátov, hoci títo žiadatelia majú často problém so zabezpečením spolufinancovania, aby sa mohli podieľať na projektoch IEE. Významnou pomôckou sú informačné dni a počas výzvy z roku 2005 IEEA zvýšila ich počet so zameraním predovšetkým na všetky nové členské štáty, neraz s prezentáciami v národnom jazyku. Sú však pomerne dosť nákladné, pretože sú adresované len obmedzenému počtu potenciálnych žiadateľov. IEEA vypracovala usmernenia o osvedčených postupoch, aby pomohla členským štátom podľa možnosti čo najefektívnejšie organizovať informačné dni. V budúcnosti budú informačné dni doplnené o strategicky vybrané série prezentácií na významných podujatiach a konferenciách, aby oslovili väčší počet potenciálnych žiadateľov. Pre výzvu na rok 2005 boli pre navrhovateľov vypracované nové pokyny pre všetky typy návrhov IEE. V týchto nových pokynoch sú uvedené ďalšie vysvetlenia indikátorov úspechu spolu s konkrétnymi príkladmi v oblasti energetickej účinnosti a zdrojov obnoviteľnej energie. Ďalšie vylepšenia sa urobia na základe spätnej väzby od navrhovateľov a externých odborníkov, ktorí sa podieľali na hodnotení žiadostí. Okrem toho sa vynaložilo mimoriadne úsilie na efektívnejšie zodpovedanie otázok žiadateľov. V súvislosti s postupom podávania žiadostí a s hodnotiacim postupom sa uskutoční prehodnotenie súčasných postupov spolu s analýzou ďalších možností, napríklad 2-stupňového podávania žiadostí, ako aj „ľahšieho“ hodnotiaceho postupu pre malé granty na podporu podujatí. Komisia uznáva, že dvojstupňový postup podávania žiadostí môže vo všeobecnosti znížiť účastníkom celkové náklady, a to za predpokladu, že prvý stupeň bude jednoduchý. Z doterajších skúseností, predovšetkým v rámci rámcových programov RTD, však vyplýva, že dvojstupňové postupy môžu viesť k väčším oneskoreniam pri spracovaní návrhov a aj k značnému dodatočnému pracovnému zaťaženiu, a nákladovo efektívne môžu byť len v prípade veľmi komplikovaných a veľkých projektov vyžadujúcich investície do hardvéru. Z týchto dôvodov Komisia nepovažuje za vhodné zaviesť tento postup v rámci súčasného programu, ale nevylučuje možnosť jeho prípadnej implementácie v nasledujúcom programe. Komisia súhlasí s tým, že šírenie výsledkov projektov má mimoriadny význam. Internetová stránka IEE je predmetom stáleho vylepšovania a pre všetky projekty IEE boli vytvorené projektové informačné stránky. Monitorovaním internetovej stránky sa zistil neustále vzrastajúci záujem o poskytované informácie: projektové informačné stránky boli navštívené viac ako 41 000-krát, kompilácia projektov súvisiacich so stavebným sektorom približne 27 000-krát. Ako súčasť činností šírenia informácií IEEA vydáva štvrťročný informačný bulletin, ktorého každé číslo bolo stiahnuté (downloadované) viac ako 10 000-krát. Neskôr v tomto roku sa zakúpi externá podpora (prostredníctvom verejnej súťaže) za účelom vybudovania obsiahlejšej databázy pre projekty IEE. Tematické porady s koordinátormi, vo fáze rokovaní aj v implementačnej fáze, sa osvedčili ako veľmi úspešné a rozšíria sa na všetky tematické oblasti. Napriek spokojnosti opýtaných koordinátorov s maximálnou 50-percentnou výškou financovania Komisia pociťuje aj negatívne účinky. Treba zdôrazniť, že koordinátori často súhlasia s tým, aby ich konzorcium dostalo väčší podiel financií ako ich partneri, čím sa kompenzuje ich dodatočné riadiace úsilie. Je to možné preto, lebo sa celkový 50-percentný limit pre financovanie IEE uplatňuje na celý projekt, a nie na jednotlivých zainteresovaných partnerov. Ako sa už uviedlo, Komisia na jednej strane vidí problémy vo financovaní tejto maximálnej hodnoty v prípade žiadateľov z nových členských štátov, ako aj v prípade niektorých tematických oblastí. Na druhej strane by pre tematické oblasti, ktoré sú bližšie trhu, bola možná aj nižšia úroveň financovania. Vo všeobecnosti sa za jednu z príčin nižšieho počtu žiadateľov z nových členských štátov považuje aj obmedzené spolufinancovanie z verejných alebo súkromných zdrojov. Pre následný program sa preskúma možnosť diferencovanejšieho prístupu. Z historických dôvodov medzi kontrahentmi ešte stále pretrvávajú obavy z potenciálnych oneskorených platieb a IEEA potrebuje čas na to, aby vybudovala systém zabezpečujúci včasné platby. Napriek tomu sa IEEA plne zaviazala poskytovať evidenciu správnych platieb a už existujú dôkazy o jej lepšom pôsobení. Zmluvné zjednodušenia, ktoré nedávno zaviedla IEEA, predovšetkým v súvislosti s bankovými zárukami, majú zjednodušiť a skrátiť finančné postupy. V súvislosti s projektmi COOPENER Komisia venuje pozornosť skutočnosti, že sú neoddeliteľnou súčasťou Energetickej iniciatívy EÚ, o ktorej sa rozhodlo na Svetovom samite o trvalo udržateľnom rozvoji v roku 2001. Komisia uznáva, že by sa malo posilniť spojenie s delegáciami ES v prijímajúcich krajinách projektov COOPENER. V súčasnom programe neexistuje žiadna možnosť uplatňovať vyššiu mieru financovania na projekty COOPENER, keďže je to stanovené v právnom základe programu. Komisia súhlasí s názormi hodnotiteľov na činnosť výkonnej agentúry, a to na základe pravidelných správ, ktoré od agentúry dostáva. Činnosť agentúry a jej vplyv na realizáciu programu sa budú hodnotiť v roku 2006 v rámci analýzy nákladov a ziskov pre určenie zamerania následného programu. 3.3. Osobitné odporúčania pre následný program Hodnotitelia sa domnievajú, že existuje veľmi závažný dôkaz o potrebe tohto programu a odporúčali jeho pokračovanie aj po roku 2006 s väčšou pôsobnosťou a s vyšším rozpočtom, aby sa dosiahla hromadná replikácia správnych postupov a aby sa prilákali noví žiadatelia a kľúčoví účastníci. Existujú zaujímavé možnosti využívania synergie s ďalšími podprogramami Rámcového programu pre konkurencieschopnosť a inováciu (CIP – Competetiveness and Innovation Programme), ako aj dobrá perspektíva zvýšenia počtu a rozmanitosti žiadateľov a cieľových skupín, a tiež zjednodušenia zabezpečujúcich mechanizmov. Dôležité však je, aby si program zachoval svoju identitu a nezávislosť, aby sa dalo budovať na jeho historickom profile. Pridanie financovania „trhových replikačných projektov“, ktoré navrhla Komisia, si bude podľa názoru hodnotiteľov vyžadovať veľmi tesnú koordináciu medzi CIP a budúcim programom RP7, aby sa zabránilo ich prekrývaniu. Na základe prvých náznakov, že IEEA zvýšila efektívnosť programu, hodnotitelia odporúčali, aby sa program zachoval a rozšíril na následný program IEE, ktorý sa stane súčasťou CIP, a možno aj celým CIP, za predpokladu, že sa to riadne dokáže a odôvodní prostredníctvom oficiálneho hodnotenia činnosti IEEA. Odpoveď Komisie Komisia upozorňuje na to, že závery a odporúčania, ktoré hodnotitelia sformulovali v súvislosti s následným programom, sú v súlade s jej vlastným názorom a s návrhom na nový CIP (2007-2013)[5], ktorý predložila vlani. V súlade s týmto návrhom má následný program IEE, ktorý zodpovedá koherentným a spoločným cieľom a všeobecnej štruktúre a rozpočtu, zachovať svoju rozpočtovú určitosť, osobitný výbor a nezávislosť riadenia v rámci nového CIP. Je to zároveň aj zárukou toho, že sa zachová špecifický charakter IEE. Okrem toho Komisia pripomína, že program RP7 bude aj naďalej podporovať základný výskum, vývoj technológií a demonštračné projekty vrátane vývoja technológií súvisiacich s obnoviteľnou energiou a energeticky účinných technológií. CIP nezahŕňa činnosti týkajúce sa výskumu a vývoja technológií vykonávané v súlade s článkom 166 zmluvy. Bude predstavovať doplnok programu RP7 zaoberajúci sa inováciou, čo zahŕňa netechnologickú aj technologickú inováciu, ktorá sa dostala za záverečnú demonštračnú fázu a je pripravená na trhovú replikáciu. Komisia sa zaväzuje, že posilní koordináciu s programom RP7 v rámci prípravy ročných pracovných programov pre následný program IEE, aby sa maximalizovala synergia medzi týmito dvomi vzájomne sa dopĺňajúcimi nástrojmi. Komisia môže využiť novú a/alebo existujúcu výkonnú agentúru, predovšetkým IEEA, na implementáciu celého CIP alebo jeho časti, a to na základe výsledkov analýzy nákladov a ziskov podľa nariadenia Rady 58/2003/ES z 19. decembra 2002. Toto rozhodnutie sa môže prijať až po tom, ako Európsky parlament a Rada schvália rámcový program. 3.4. Osobitné odporúčania pre externý komponent budúceho programu (COOPENER) V súvislosti s novou architektúrou programov externých vzťahov v období rokov 2007-2013 bude mať prechod časti COOPENER programu IEE na medzinárodný nástroj rozvoja a hospodárskej spolupráce podľa názoru hodnotiteľov problémy so spolufinancovaním a s postavením subkontrahenta cieľovej krajiny. Hodnotitelia však odporúčajú, aby si COOPENER zachoval svoju osobitosť, nezávislosť a viditeľnosť v rámci týchto nových tematických programov, a zdôrazňujú, že manažment si musí ponechať energetických odborníkov, ako aj odborníkov v oblasti medzinárodnej pomoci, hoci títo sú najdôležitejší. Odpoveď Komisie V návrhu Komisie z 25. januára 2006[6] týkajúcom sa tematického programu pre „Životné prostredie a trvalo udržateľné hospodárenie s prírodnými zdrojmi, vrátane energie, 2007 - 2013“ sa kladie dôraz na „Podporu možností trvalo udržateľnej energie v partnerských krajinách a regiónoch“. Toto spojenie vychádza z bývalých opatrení projektu COOPENER a v závislosti od rozpočtu, ktorý bude k dispozícii, by mal mať väčšiu pôsobnosť ako súčasný program, aby mohol zabezpečovať inštitucionálnu podporu súvisiacu so zlepšeným prístupom k službám trvalo udržateľnej energie v rozvojových krajinách, ako aj podporu opatrení v partnerských krajinách s cieľom zlepšiť bezpečnosť globálnych dodávok energie a ochranu globálneho životného prostredia. Komisia predpokladá začlenenie projektu COOPENER do tohto hlavného tematického programu, čo povedie k lepšiemu profilu a zviditeľneniu financovaných činností a k zlepšeniu integrácie a synergie s ďalšími dôležitými činnosťami ES súvisiacimi s externými vzťahmi. Môže to pomôcť pri riešení súčasných problémov súvisiacich s obmedzením na 50-percentné spolufinancovanie, ako aj so zmluvným postavením organizácií z tretích krajín. Komisia pripomína obavy hodnotiteľov z nevyhnutnosti zabezpečiť odborníkov pre realizáciu programu a bude venovať primeranú pozornosť tejto skutočnosti pri rozhodovaní o riadiacich štruktúrach tematického programu. [1] Ú. v. EÚ L 176, 15.7.2003, s. 29. [2] KOM(2002) 162, konečné znenie z 9.4.2002 a KOM(2002) 162, konečné znenie/2 z 24.4.2002. [3] KOM(2006) 105, konečné znenie z 8.3.2006. [4] Závery zasadnutia Európskej rady, ktoré sa konalo 23. – 24. marca 2006. [5] KOM(2005) 121, konečné znenie zo 6.4.2005. [6] KOM(2006) 20, konečné znenie.